ایران ائرمنیستانین آتشکسی پوزا‌راق آذربایجان شهرلری‌نین آلت یاپی لاری، یاشاییش یئرلرینه راکت هوجوم‌لارینی و سیویل شخص‌لرین اؤلدورولمه‌سینی پیسله‌ییب.
ایران خاریجی ایشلر ناظیرلیگی‌نین سؤزچوسو سید خطیب ‌زاده آذربایجان و ائرمنیستان آراسیندا آتشکسین پوزولماسینا موناسیبت بیل‌دیره‌رک دئییب کی، ایران ایسلام جمهوریتی آذربایجان و ائرمنیستان آراسیندا باش وئرن سون قارشیدورما‌لاردان سونرا اعلان ائدیلمیش آتشکسین پوزولماسینا گؤره تأسف‌لنیر. ایران ایسلام جمهوریتی طرف‌لری داها تمکین‌لی اولماغا چاغیرا‌راق، شهرلرین آلت یاپی لاری و یاشاییش یئرلرینه راکت هوجوم‌لارینی و سیویل شخص‌لرین اؤلدورولمه‌سینی پیسلییر و هلاک اولان‌لارین عائله‌لرینه باش ساغلیغی وئریر".
سید خطیب ‌زاده بیلدیریب کی، ایران ایسلام جمهوریتی طرف‌لری بیر داها آتشکسه عمل ائتمه‌یه و اولوسلار آراسی حقوق نورما‌لاری چرچیوه‌سینده دانیشیق‌لاری داوام ائتدیرمه‌یه، بیر-بیرلری‌نین اراضی بوتؤو‌لوگونه حؤرمت ائتمه‌یه و ایشغال آلتینداکی شهرلرین بوشالدیلماسینا چاغیریر و بو ایستیقامتده بؤلگه‌ده باریش و داواملی حل یولونا نایل اولماق اوچون دانیشیق‌لاری آسانلاشدیرماغا حاضیر اولدوغونو بیان ائدیر.
قئید ائدک کی، ائرمنیستان و آذربایجان روسیانین پایتاختی مسکوا-دا کئچیریلن گؤروش‌لرده 10 اوکتبر 2020-جی ایل تاریخینده یئرلی ساعاتلا 12:00-دان قوه‌ده اولا‌جاق شکیلده داغلیق قاراباغ-‌داکی جنازه‌لرین و اسیرلرین موبادیله‌سینی نظرده توتان اینسانی مقصدلی آتشکس قبول ائتمیشدی.
ائرمنیستان اوردوسونون آتشکس قراری‌نین اوزریندن 24 ساعات کئچمه‌دن آذربایجانین گنجه شهرینه راکت‌لرله هوجومو نتیجه‌سینده 9 سیویل وطنداش هلاک اولوب، 34 نفر ایسه یارالانیب.
